Politikom štednje i racionalizacije poslovanja nezavisni đurđevački gradonačelnik Željko Lacković i njegov tim u dvije su godine uspjeli namiriti nagomilani gradski dug od oko pet milijuna kuna i dovesti proračun u ravnotežu. Za to je Lacković naišao i na odobrenje ljutih političkih protivnika iz SDP-s i HDZ-a, čiji su vijećnici podržali izvješće o izvršenju proračuna u 2014. godini, koje je pokazalo petmilijunski suficit.

Mandat bez naknade

Uravnoteženje poslovanja Lacković je ostvario dvjema polugama – smanjenjem troškova gradske administracije i objedinjavanjem javne nabave za sve javne ustanove i poduzeća. Jednostavno, ali i rijetko korišteno u mnogim drugim jedinicama lokalne uprave, pa i na državnoj razini.

– Plaće zaposlenika u gradskoj upravi i ustanovama prije dvije godine smanjene su između 1500 i 1800 kuna u bruto iznosu, što je donijelo uštedu od oko dva milijuna kuna, a za još milijun kuna u dvije godine smanjene su naknade gradskim vijećnicima i mjesnim odborima – pojašnjava Lacković, koji se na početku mandata bio odrekao gradonačelničke plaće te ne prima nikakvu naknadu iz javnog izvora.

Objedinjenjem javne nabave za ustanove i poduzeća, pak, došlo je do još 1,6 milijuna kuna ušteda.

– Prije toga svako poduzeće i ustanova samostalno su naručivali, primjerice, struju, uglavnom bez natječaja. Samo na toj stavci uštedjeli smo 800.000 kuna. Zanimljivo je da smo na natječajima postizali cijenu koja je bila i do 25 posto niža od naših procjena, a dobro smo prije natječaja ispitali tržište. Konkurencija je, jednostavno, učinila svoje. "Tajna" štednje leži u malim računima, u njima se krije pravo bogatstvo – tvrdi Lacković.

Reforma nije pomogla

Đurđevcu, kao i drugim gradovima, na ruku nije išla porezna reforma, koja je odnijela desetak milijuna kuna od poreza na dohodak, ali glavninu je ipak nadoknadilo povećanje rudne rente, koju uživa zahvaljujući plinskim poljima na svome području. Lacković ističe i kako štednju potrebiti građani nisu osjetili jer je zadržana prijašnja razina socijalnih prava, pa su normalno provođeni programi sufinanciranja školske prehrane, nabave udžbenika, pomoći najugroženijima, kao i sufinanciranje udruga.

>> MOST nezavisnih lista najavio izlazak na izbore: Država nam je teški kronični bolesnik

>> Nema pregovora sa SDP-om i HDZ-om. Neki su njihovi potezi na rubu zločina prema vlastitom narodu